**KOLEGIALNO PODPIRANJE**

**ZA STROKOVNI IN OSEBNOSTNI RAZVOJ UČITELJEV**



Pripravile:

Brigita Žarkovič Adlešič

Zora Rutar Ilc

Blanka Tacer

Šolsko leto 2012 / 2013

# Zastavljanje dobrih vprašanj

## Kakšna so dobra vprašanja

* **Vaja**
1. **Analiza primerov transkripcij pogovorov**

|  |
| --- |
| 1. Razgovor

A: Kaj je tvoj problem?B: Da ne morem dokončati projektov.A: Zakaj pa ne?B: Saj to bi tudi jaz rad vedel.A: Kako dolgo se ti pa to dogaja?B: Uf, odkar pomnim. Že v srednji šoli sem odlično napisal seminarsko, potem bi moral pa samo dodati bibliografijo, pa opremiti nalogo, pa sem samo odlašal.A: Kako to, da najtežji del narediš, to, kar je najlažje, pa ne?B: Kaj pa vem, kot bi se mi zdelo prvo pomembnejše.A: Zakaj pa?B: Ker je tam vse pomembno povedano, vse ostalo so pa detajli.A: Kako je lahko to, da ne navedeš referenc, kar en detajl?B: Ja, ne vem, meni se to pač tako zdi.A: Kaj gre pa pri zdajšnjih projektih narobe?B: Ne dokončam jih.A: Zakaj pa teh ne dokončaš?B: Na koncu mi zmanjka moči.A: Kdo je kriv za to?B: Kriv? Kaj pa vem, verjetno jaz, saj jaz delam projekt … Ali pa ravnateljica, ki daje pretesne roke.A: Kaj bi moral narediti?B: Bolj se držati rokov, ampak ravno to mi ne gre.A: Pri koliko projektih si že na tak način zamočil?B: Uf … skoraj pri vsakem je isto.A: Kako dolgo bo šlo še tako naprej?B: Bojim se, da ne prav dolgo, vsi se že jezijo name. Uf, prav grozno! |

|  |
| --- |
| 1. Razgovor B

A: Na čem želiš delati?B: Na dokončevanju projektov.A: Kaj v zvezi z dokončevanjem projektov si želiš?B: Da bi jih končno enkrat izpeljal do konca.A: Ti je že kdaj uspelo? Si že kakšen projekt pripeljal do konca?B: Ja, sem dvakrat. Enkrat, ko so mi grozili, da bom izgubil delovno mesto, drugič pa, ko so bili od mene odvisni tudi kolegi.A: Kaj je bilo skupno tema dvema situacijama, ko si uspel?B: Če pomislim … obakrat mi je bila postavljena meja, ki sem se jo moral držati, če ne bi bile zelo zoprne posledice.A: Kako si lahko takšno mejo postaviš sam?B: Hm … Morda bi si lahko rekel, da bom na osnovi projekta izdal članek.A: Kaj te lahko pri tem dodatno motivira?B: He, he, za članek dobim honorar … Pa »čast« …A: Lahko še kaj pridobiš?B: Če sem čisto odkrit: tako bi si počasi popravil ugled glede zaključevanja projektov.A: Kaj ti je pri tem pomembno?B: Da bi se končno doživel kot nekoga, ki lahko stvari izpelje do konca.A: Pri katerem projektu bi bilo zate najlažje s tem pričeti?B: Morda pri projektu X.A: Kaj pri tem projektu ti lahko olajša izpeljati zastavljeno?B: To, da je obvladljiv in da gre za čisto moje področje.A: Kako ti to lahko pomaga pri lažjem dokončanju?B: S tem, da vem, da je to nekaj, kar jaz najbolje obvladam in je pomembno, da spravim na dan.A: Kaj potrebuješ, da boš lažje naredil zastavljeno?B: Morda bi mi pomagalo, če povem kolegu in sem potem nekako odgovoren njemu … Pa morda še to, da že kar zdaj napovem članek reviji – malo zunanje meje mi bo še vseeno prav prišlo.A: Kaj bo zdaj tvoj prvi korak?B: Grem povedat kolegu, prihodnji teden pa napovem članek reviji.A: Še kaj?B: Morda bi lahko tokrat že prej začel delati na oblikovanju in na bibliografiji. A: Kdaj natančno lahko to narediš?B: Po tem, ko bom obdelal rezultate. |

Navodilo: Primerjajte gornja primera razgovorov in ugotovite razlike.

1. **Analiza vprašanj v parih**

Navodilo: Primerjajte vprašanja z leve in desne strani v spodnji tabeli .

|  |  |
| --- | --- |
| PROBLEMSKI OKVIR | CILJNI OKVIR |
| V čem je problem? | Kaj želiš (drugače)? |
| Kako dolgo že imaš ta problem? | Kdaj ti je že kaj podobnega uspelo? |
| Kdo je kriv za to? | Kaj potrebuješ, da boš dosegel, kar želiš? |
| Kaj si narobe naredil? | Kaj lahko narediš drugače? Kakšne spremembe so za to potrebne? |
| Kaj ni uspelo? | Kako boš vedel, da si cilj dosegel? |
| Kaj bi moral narediti, pa nisi? | S katerimi viri razpolagaš? Kakšni potenciali za to so v tebi? |
| Kaj je vzrok, da problem še ni rešen? | Kaj ti bo pomagalo začeti? |
| Kaj se mora zgoditi? | Predstavljaj si, da si dosegel cilj – kako to izgleda? |
| Kaj moramo narediti? | Kakšen bi bil tvoj prvi korak? |

Razmisli(te) ob teh vprašanjih:

* Kaj opazite?
* Kako delujejo na vas vprašanja v prvi, kako pa v drugi koloni?
* Katera vprašanja po vašem mnenju bolj učinkovito nagovorijo sogovornika?
* Katera vprašanja lažje pripeljejo do cilja?
* Kakšen odnos do reševanja problema oz. doseganja cilja so pri vas sprožila vprašanja z leve, kakšnega pa z desne kolone?
1. **Izvedba pogovorov s problemskimi in ciljnimi vprašanji v parih**

Navodilo: izvedite razgovor po teh vprašanjih – enkrat z vprašanji iz leve, nato še z vprašanji iz desne strani.

**Coaching refleksija v parih o uporabi vprašanj v parih**

* Kakšna vprašanja največkrat uporabljaš?
* Kaj želiš z njimi doseči?
* Kaj je skupno tem vprašanjem (katero prepričanje, vrednota, tema, izziv …)?
* Kako tvoj model sveta vpliva na izbiro vprašanj, ki jih uporabljaš?
* Kaj bi morda želel spremeniti pri svojem zastavljanju vprašanj?

**Zastavljanje vprašanj – coaching v trojkah**